RS เติมเต็ม 3 สายน้ำ
หลังจากเฝ้ารอร๊อรอมานานกว่า 2 สัปดาห์ ในที่สุดก็เห็นความชัดเจนซะที..!! เมื่อ RS ประกาศปิดดีลซื้อธุรกิจขายตรง “Unilever Life”
หลังจากเฝ้ารอร๊อรอมานานกว่า 2 สัปดาห์ ในที่สุดก็เห็นความชัดเจนซะที..!! เมื่อ RS ประกาศปิดดีลซื้อธุรกิจขายตรง “Unilever Life”
10 ก.พ. 2565

หลังจากเฝ้ารอร๊อรอมานานกว่า 2 สัปดาห์ ในที่สุดก็เห็นความชัดเจนซะที..!! เมื่อบริษัท อาร์เอส จำกัด (มหาชน) หรือ RS ของ “เฮียฮ้อ” สุรชัย เชษฐโชติศักดิ์ ประกาศปิดดีลซื้อธุรกิจขายตรง “Unilever Life” หรือ “ยูไลฟ์” จากยูนิลีเวอร์ มูลค่า 877.6 ล้านบาท
เป็นอันเสร็จเรียบร้อยโรงเรียน “เฮียฮ้อ” ไปอีกหนึ่ง..!?
ดีลนี้น่าสนใจ เพราะจะมาเติมเต็มแชลเน็ล หรือช่องทางขายให้กับ RS หลังจากปรับจากธุรกิจบันเทิงมาสู่เอ็นเตอร์เทนเมิร์ซเต็มตัว..!!
โดยที่ผ่านมาคนจะรู้จักสินค้าของ RS ผ่านทีวีดิจิทัลช่อง 8 และผ่านเครือขายพันธมิตรไม่ว่าจะเป็นไทยรัฐทีวีช่อง 32, เวิร์คพอยท์ทีวี ช่อง 23, อมรินทร์ทีวี ช่อง 34 รวมทั้งการเปิดโฮมช้อปปิ้ง “ช็อป 1781” ซึ่งถือเป็นช่องทางหลัก หรือแม่น้ำสายหลักของ RS..!!
ส่วนอีกช่องทางหรือแม่น้ำสายที่ 2 จะเป็นออนไซต์ หรือผ่านสาขา ซึ่งยังมีสัดส่วนไม่มากนัก…
ขณะที่การได้ยูไลฟ์เข้ามา จะทำให้ RS มีช่องทางขายเพิ่มขึ้นอีกหนึ่งช่องทาง นั่นคือ การขายตรง…กลายเป็นช่องทางที่ 3 หรือแม่น้ำสายที่ 3 ให้กับ RS…ซึ่งยูไลฟ์ มีสมาชิกภายใต้เครือข่ายมากกว่า 150,000 คน และเซลส์ 67,000 ราย ที่จะเป็นกำลังพลในการขายสินค้า ทำให้ไม่ต้องมาสร้างทีมขายใหม่ให้ยุ่งยากและเสียเวลา…
อ้อ…ไม่นับรวมร้านค้าอีกหลายสาขาและช่องทางออนไลน์ของยูไลฟ์ที่จะเข้ามาเติมเต็มแม่น้ำสายหลักและแม่น้ำสายรองให้กับ RS อีกนะ
ถือเป็นกลยุทธ์เติมเต็มช่องทางขาย หรือแม่น้ำ 3 สายได้แยบยลเลยนะเนี่ย…
ขณะเดียวกัน ก็จะทำให้ RS มีโปรดักส์ที่หลากหลายขึ้น จาก 3 แบรนด์ดัง ได้แก่ แบรนด์ Aviance แบรนด์ Beyonde และแบรนด์ I-Fresh ซึ่งเป็นที่รู้จักในกลุ่มผู้บริโภคอยู่แล้ว โดยที่ RS ไม่ต้องไปนับหนึ่งใหม่ให้เสียเวลา
นั่นเท่ากับว่า RS จะมีโอกาสสร้างรายได้มากขึ้น..!!
เบื้องต้นประเมินกันว่า ยูไลฟ์จะปั๊มรายได้ให้กับ RS ได้ทันทีในปีนี้ไม่น้อยกว่า 1,000–1,300 ล้านบาท…
แหม๊…นี่ถ้าไปดูคู่เทียบที่อยู่ตลาดหลักทรัพย์ฯ อย่างบริษัท ซัคเซสมอร์ บีอิ้งค์ จำกัด (มหาชน) หรือ SCM ซึ่งทำธุรกิจขายตรงเหมือนกัน โดยมีสมาชิกภายใต้เครือข่ายราว 180,000 คน ในปี 2563 มีรายได้รวม 1,029 ล้านบาท ส่วน 9 เดือนแรกปี 2564 มีรายได้รวม 924 ล้านบาท ก็ถือว่าสูสีกันทีเดียว…
โดยปัจจุบัน SCM มีมูลค่ากิจการราว 4,300 ล้านบาท ในขณะที่ “เฮียฮ้อ” ใช้เงินแค่ 877.6 ล้านบาท แต่ได้ยูไลฟ์ ที่มีมาร์เก็ตแชร์อันดับ 9 ของตลาดขายตรงเข้ามาอยู่ในพอร์ต
ต้องบอกว่า “เฮียฮ้อ” แกไม่ธรรมดาจริง ๆ…
นี่ยังไม่นับรวมมูลค่าเพิ่มในเรื่องของเหรียญ Popcoin ที่ “เฮียฮ้อ” หมายมั่นปั้นมือไว้อีกนะ…ด้วยสินค้ายูไลฟ์ที่หลากหลาย (มี 76 SKUs ภายใต้ 43 สินค้า) ก็สามารถเพิ่มลูกเล่นให้กับเหรียญ Popcoin ได้มากขึ้น เป็นมูลค่าเพิ่มที่จะตามมาในอนาคต…
ส่วนการได้ยูไลฟ์เข้ามาจะปังถึงขนาดทำให้ RS ไปสู่เป้าหมายรายได้ 10,000 ล้านบาท ภายใน 3 ปี ได้หรือเปล่านั้น..? อันนี้หนูไม่รู้จริงจริ๊ง…
แต่ที่รู้ คือ เป้าหมายมีไว้พุ่งชน ใช่ป่ะคะ…“เฮียฮ้อ” ขาาา
…อิ อิ อิ…